יומני הרופא הצעיר

יומני הרופא הצעיר (באנגלית: A Young Doctor's Notebook) היא סדרת קומדיה שחורה בריטית, המבוססת על קובצי הסיפורים הסמי-אוטוביוגרפיים של מיכאיל בולגקוב שאוגדו תחת השם "רשימות של רופא צעיר". הסיפורים, שנכתבו בשנים 1925–1926, שואבים השראה מחוויותיו של בולגקוב כרופא צעיר שזה עתה סיים את לימודיו ועבד בשנים 1916–1918.

בסדרה מגלמים ג'ון האם ודניאל רדקליף את אותה הדמות הראשית – רופא בבית החולים הבדיוני מורייבו שברוסיה – כל אחד בגיל שונה בחייו. העונה הראשונה שודרה בין 6 בדצמבר ל-27 בדצמבר 2012 בערוץ "Sky Arts 1", והעונה השנייה והאחרונה שודרה בין 21 בנובמבר ל-12 בדצמבר 2013.

עלילת העונה הראשונה מתרחשת בשנת 1917, על רקע המהפכה הרוסית, ואילו העונה השנייה מתרחשת בשנת 1918, במהלך מלחמת האזרחים ברוסיה.

 סקירה 
 סקירת סדרה 

 עלילה 
עלילת הסדרה מתמקדת בדמותו של ד"ר ולדימיר בומגרד, רופא צעיר הממונה לנהל צוות רפואי בבית החולים הבדיוני מורייבו שברוסיה. לצדו פועלים פלגייה איבנובנה, מיילדת צעירה; דמיאן לוקיץ', פלדשר (עוזר רפואי); ואנה ניקולאייבנה, מיילדת בכירה. מרבית הפרקים עוקבים אחר ניסיונות הצוות לטפל במטופלים מקומיים, לעיתים תוך עימות עם אוכלוסייה כפרית חסרת-השכלה רפואית, המגלה התנגדות לטיפולים המוצעים.

הסדרה מתרחשת בעיקר בשנת 1917, על רקע המהפכה הרוסית, ובעונה השנייה בשנת 1918, בתקופת מלחמת האזרחים ברוסיה. במקביל, חלקים מן העלילה מתרחשים גם בשנים 1934–1935: דמותו של בומגרד המבוגר קוראת ביומניו הישנים, משחזרת את עברו ומנהלת דיאלוגים עם גרסתו הצעירה. שיחות אלו חושפות בהדרגה אירועים עתידיים ומעניקות לסדרה מבנה כפול של עבר והווה.

קו עלילתי מרכזי עוסק במערכת היחסים הרומנטית בין בומגרד לפלגייה. בעונה הראשונה מתפתח ביניהם קשר אינטימי, ובעונה השנייה הם מנסים לנהל זוגיות יציבה, אך לבסוף נפרדים לאחר שבומגרד מודה כי אינו אוהב אותה.

בעונה השנייה מתחילה מלחמת האזרחים להשפיע ישירות על בית החולים, עם זרם פצועים מקרב הבולשביקים והמשמר הלבן. במקביל, בומגרד מתמודד עם התמכרות חמורה למורפיום, המועצמת בשל בדידותו, הלחץ הנפשי והכאבים הגופניים הכרוניים שמהם הוא סובל. דמותו המבוגרת משמשת כמעין צופה ומבקר על הידרדרותו. במהלך העלילה מופיעה גם דמותה של נטשה, צעירה אריסטוקרטית, המעוררת אצל הרופא עניין אובססיבי והרסני.

ההתמכרות למורפיום משמשת מוטיב מרכזי בסדרה: בומגרד משתמש בו הן לשיכוך כאבים פיזיים והן כדרך התמודדות נפשית, ולעיתים אף פונה לקוקאין כאשר אין ברשותו מורפיום. התמכרותו מובילה להזיות, לעימותים עם עמיתיו ולחקירה נגדו בגין זיוף מרשמים. בסיום העונה הראשונה הוא מנסה לשים קץ לחייו באמצעות מנת יתר ונכלא במוסד פסיכיאטרי; פתיחת העונה השנייה מציגה את שחרורו לאחר גמילה ושיקום. מוטיב נוסף הוא צלו המאיים של קודמו בתפקיד, ד"ר לאופולד לאופולדוביץ', אשר דמותו נוכחת באמצעות דיוקנאות גדולים והערות השוואתיות מצד הצוות. המוניטין שלו מעורר אצל בומגרד תחושות של חוסר ביטחון, נחיתות ולבסוף גם מרירות.

 צוות השחקנים 

 שחקנים ראשיים 
 ג'ון האם – ד"ר ולדימיר "ניקה" בומגרד , גרסתו המבוגרת של הרופא, המשקיפה לאחור על חייו ומנסה ללא הצלחה למנוע מגרסתו הצעירה לחזור על טעויות שהוא עצמו מתחרט עליהן
 דניאל רדקליף – ד"ר ולדימיר "ניקה" בומגרד , בוגר מצטיין של האוניברסיטה הממלכתית לרפואה ורפואת שיניים במוסקבה, המגיע לבית החולים אידיאליסטי וללא ניסיון מעשי. לנוכח חולים חסרי השכלה רפואית, עומס עבודה כבד, מקרים חסרי תקווה, מחלה אישית ובידוד קיצוני, הוא שוקע בהדרגה באדישות ובייאוש, ומפתח התמכרות למורפיום לאחר עישון כבד.
 רוזי קאוואלירו – פלגייה איבנובנה, מיילדת צעירה, ישירה ותקיפה באופייה, אך טובת-לב.
 אדם גודלי – דמיאן לוקיץ', פלדשר (עוזר רפואי) שהוכשר כרופא שדה ומשמש כעוזרו של הרופא בניתוחים. חובב מקטרת טבק, שימורי דגים ומפות. בעיני בומגרד הוא נתפס כמוזר ואקסצנטרי, אך בעל כוונות טובות.
 ויקי פפרדין – אנה ניקולאייבנה, מיילדת בכירה ונוקשה, המתייחסת לבומגרד כאל ילד בשל גילו וחוסר ניסיונו. מגלה מסירות עמוקה לד"ר לאופולד לאופולדוביץ', הרופא הקודם והמוערך, ומשווה אליו את בומגרד לעיתים קרובות.
 שחקנים משניים 
 כריסטופר גודיין – ד"ר לאופולד לאופולדוביץ', הרופא הקודם בבית החולים, בעל נוכחות מאיימת ומוניטין מקצועי גבוה. מופיע כהזיה בשני הפרקים האחרונים של העונה הראשונה.
 שון פיי – יגוריץ’. מופיע בשלושה פרקים בעונה הראשונה.
 טים סטיד – קיריל, סוכן נ.ק.ו.ד. החוקר את בומגרד המבוגר מטעם רשויות האכיפה. מופיע בכל ארבעת פרקי העונה הראשונה.
 מרגרט קלוני – נטשה, צעירה אריסטוקרטית יפהפייה המגיעה למרפאה במהלך המלחמה. מופיעה בשלושת הפרקים האחרונים של העונה השנייה.
 צ'ארלס אדוארדס – הקולונל. מופיע בשלושת הפרקים האחרונים של העונה השנייה.
 טום פורבס – אנטולי. מופיע בשלושת הפרקים האחרונים של העונה השנייה.
 דניאל סרקוורה – ולאס, נווד השונא מכורי מורפיום, הנוסע ברכבת עם בומגרד המבוגר. מופיע בכל ארבעת פרקי העונה השנייה.

 הפקה 
180px|ממוזער|שמאל|הסדרה מבוססת על קובץ הסיפורים "רשימות של רופא צעיר" מאת מיכאיל בולגקוב, שנכתב בשנים 1925–1926 בהשראת חוויותיו האישיות כרופא צעיר בשנים 1916–1918 בכפר נידח בפלך סמולנסק. הסיפורים משקפים הן את עבודתו הרפואית בתנאים קשים והן את התמכרותו של בולגקוב למורפיום ואת תהליך גמילתו.
בעוד העונה הראשונה התבססה ישירות על קובץ הסיפורים "רשימות של רופא צעיר" מאת בולגקוב, העונה השנייה של הסדרה נשענה במידה רבה על הסיפור הקצר "מורפיום", שבולגקוב כתב ופרסם קודם לפרסום קובץ הסיפורים. כותרות הפתיחה והכתוביות של הסדרה עוצבו בסגנון המדמה כתב קירילי. את המוזיקה לסדרה הלחין סטיבן ורבק, והיא כוללת שימוש בכלי מיתר וכלי נשיפה כגון כינור, קלרינט, צ'לו וגיטרה אקוסטית. שיר הנושא נכלל באלבום האוסף "Sky Theme Tunes, Vol. 2" של ערוץ "Sky Arts".

 ביקורות 
ממוצע הצפייה בעונה הראשונה עמד על כ-252,000 צופים, נתון שהפך אותה בעת שידורה לתוכנית הנצפית ביותר בערוץ "Sky Arts". הסדרה זכתה לביקורות חיובית מצד מבקרי טלוויזיה, והייתה מועמדת לפרס מגנוליה בקטגוריית "סרט הטלוויזיה או המיני-סדרה הטובה ביותר" בפסטיבל הטלוויזיה של שנגחאי ה-19 בשנת 2013. בנוסף, הייתה מועמדת לפרס סטלייט בקטגוריית "סדרת הטלוויזיה הטובה ביותר – קומדיה או מוזיקלית" בטקס ה-18, שנערך בשנת 2014.

 שידור והפצה 
העונה הראשונה של הסדרה שודרה בארצות הברית בין 2 באוקטובר ל-23 באוקטובר 2013 בערוץ "Ovation". העונה השנייה שודרה בארצות הברית בין 19 באוגוסט ל-9 בספטמבר 2014.

 קישורים חיצוניים 


 הערות שוליים 

קטגוריה:סדרות טלוויזיה בריטיות שעלו לשידור בשנות ה-2010
קטגוריה:סדרות קומדיה בריטיות
קטגוריה:סדרות דרמה בריטיות
קטגוריה:סדרות טלוויזיה רפואיות
קטגוריה:סדרות טלוויזיה המבוססות על ספרים